CELEX: 32022D0081
Language: bg
Date: 2022-01-18 00:00:00
Title: Решение за изпълнение (ЕС) 2022/81 на Съвета от 18 януари 2022 година за изменение на Решение за изпълнение 2009/1008/ЕС за предоставяне на разрешение на Република Латвия да удължи срока на прилагането на мярка за дерогация от член 193 от Директива 2006/112/ЕО относно общата система на данъка върху добавената стойност

20.1.2022   
               
               
                  BG
               
               
                  Официален вестник на Европейския съюз
               
               
                  L 13/49
               
            
         РЕШЕНИЕ ЗА ИЗПЪЛНЕНИЕ (ЕС) 2022/81 НА СЪВЕТА
         от 18 януари 2022 година
         за изменение на Решение за изпълнение 2009/1008/ЕС за предоставяне на разрешение на Република Латвия да удължи срока на прилагането на мярка за дерогация от член 193 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     С Решение 2006/42/ЕО на Съвета (2) на Латвия бе разрешено да прилага до 31 декември 2009 г. специална мярка за дерогация от член 21, параграф 1, буква а) от Директива 77/388/ЕИО (3), чрез която да определи, че при доставките на дървен материал или при предоставянето на свързани услуги платец на данъка върху добавената стойност (ДДС) е получателят на стоките. С Решение за изпълнение 2009/1008/ЕС на Съвета (4) и чрез дерогация от член 193 от Директива 2006/112/ЕО на Латвия бе разрешено до 31 декември 2012 г. да продължи да определя получателя на дървен материал или свързани услуги за платец на ДДС при сделките с дървен материал („специалната мярка“). След като бе удължен неколкократно, срокът на действие на това разрешение предстои да изтече на 31 декември 2021 г. (5).
                  
               
                     (2)
                  
                  
                     С писмо, заведено в Комисията на 4 април 2021 г., Латвия поиска разрешение да продължи да прилага специалната мярка. Заедно с това писмо Латвия представи доклад за прилагането на посочената специална мярка.
                  
               
                     (3)
                  
                  
                     В съответствие с член 395, параграф 2, втора алинея от Директива 2006/112/ЕО Комисията информира останалите държави членки с писма от 9 август 2021 г., а Испания — с писмо от 10 август 2021 г. за отправеното от Латвия искане. С писмо от 10 август 2021 г. Комисията уведоми Латвия, че разполага с пълната информация, необходима за разглеждане на искането.
                  
               
                     (4)
                  
                  
                     Според Латвия търговията с дървен материал, която е един от най-важните отрасли на стопанството ѝ, е особено чувствителна към измамите с ДДС, защото на пазара господстват голям брой малки местни предприятия и отделни доставчици. Естеството на пазара и действащите на него предприятия е довело до измами с ДДС, контролът върху които е труден за данъчните органи на Латвия. За да противодействат на тези злоупотреби, латвийските данъчни органи са въвели механизма за обратно начисляване на ДДС при сделките с дървен материал, който според доклада, представен от Латвия, се е оказал много ефективен и е довел до значителен спад на измамите на посочения пазар.
                  
               
                     (5)
                  
                  
                     По начало специалните мерки за дерогация се разрешават за ограничен период, за да може да се прецени дали специалната мярка е подходяща и ефективна. Със специалните мерки за дерогация на държавите членки се осигурява достатъчно време за въвеждане на други конвенционални мерки на национално равнище за контрол върху движението на материали, плащането на ДДС и спазването на правилата от страна на данъчно задължените лица, с които конвенционални мерки би следвало да се разреши съответния проблем до изтичането на срока на специалната мярка за дерогация и съответно да направи удължаването на срока ѝ излишно. Дерогация за използване на механизма за обратно начисляване се разрешава само по изключение за определени области с повече измами и представнлява средство, употребявано в краен случай. Поради това, преди изтичането на срока на действие на специалната мярка съгласно настоящото решение за изпълнение, Латвия следва да приложи други конвенционални мерки за намаляване и предотвратяване на измамите с ДДС в търговията с дървен материал, така че вече да не е необходимо допълнително удължаване на срока на действие на специалната мярка.
                  
               
                     (6)
                  
                  
                     Поради това следва да се разреши на Латвия да прилага специалната мярка само до 31 декември 2024 г.
                  
               
                     (7)
                  
                  
                     С цел да се избегнат неблагоприятни последици, на Латвия следва да се разреши да прилага специалната мярка без прекъсване. Следователно исканото разрешение следва да се предостави считано от 1 януари 2022 г., за да има последователност с предишните разпоредби съгласно Решение за изпълнение 2009/1008/ЕС.
                  
               
                     (8)
                  
                  
                     Специалната мярка няма да окаже отрицателно въздействие върху собствените ресурси на Съюза, формирани от ДДС.
                  
               
                     (9)
                  
                  
                     Поради това Решение за изпълнение 2009/1008/ЕС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Член 2 от Решение за изпълнение 2009/1008/ЕС се заменя със следното:
            
               
                  „Член 2
                  Настоящото решение се прилага до 31 декември 2024 г.“
               
            
         
         
            Член 2
            Настоящото решение поражда действие в деня на нотифицирането му.
         
         
            Член 3
            Адресат на настоящото решение е Република Латвия.
         
         
            Съставено в Брюксел на 18 януари 2022 година.
            
               
                  За Съвета
               
               
                  Председател
               
               B. LE MAIRE
            
         
         
            (1)  ОВ L 347, 11.12.2006 г., стр. 1.
         
            (2)  Решение 2006/42/ЕО на Съвета от 24 януари 2006 г. за предоставяне на разрешение на Латвия да удължи срока на прилагане на мярка за дерогация от член 21 от Шестата директива 77/388/ЕИО на Съвета относно хармонизирането на законодателствата на държавите членки относно данъците върху оборота (ОВ L 25, 28.1.2006 г., стр. 31).
         
            (3)  Шеста директива 77/388/ЕИО на Съвета от 17 май 1977 г. относно хармонизирането на законодателствата на държавите членки относно данъците върху оборота – Обща система на данъка върху добавената стойност: единна данъчна основа (ОВ L 145, 13.6.1977 г., стр. 1).
         
            (4)  Решение за изпълнение 2009/1008/ЕС на Съвета от 7 декември 2009 г. за предоставяне на разрешение на Република Латвия да удължи срока на прилагането на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 347, 24.12.2009 г., стр. 30).
         
            (5)  Решение за изпълнение (ЕС) 2018/2006 на Съвета от 11 декември 2018 г. за изменение на Решение за изпълнение 2009/1008/ЕС за предоставяне на разрешение на Република Латвия да удължи срока на прилагането на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 322, 18.12.2018 г., стр. 20).